หุ้นเอเชียเปิดบวก รับเฟดตรึงดบ.ต่ำ “พาวเวล” ลั่นพร้อมกระตุ้นศก.ทุกรูปแบบ
หุ้นเอเชียเปิดบวก รับเฟดตรึงดบ.ต่ำ "พาวเวล" ลั่นพร้อมกระตุ้นศก.ทุกรูปแบบ
หุ้นเอเชียเปิดบวก รับเฟดตรึงดบ.ต่ำ "พาวเวล" ลั่นพร้อมกระตุ้นศก.ทุกรูปแบบ
30 ก.ค. 2563

ผู้สื่อข่าวรายงานว่า ตลาดหุ้นเอเชียเปิดบวกในวันนี้ หลังจากธนาคารกลางสหรัฐ (เฟด) มีมติคงอัตราดอกเบี้ยที่ระดับใกล้ 0% นอกจากนี้ นักลงทุนยังขานรับการที่นายเจอโรม พาวเวล ประธานเฟด ให้คำมั่นว่าจะใช้มาตรการสนับสนุนเศรษฐกิจให้ฟื้นตัวจากผลกระทบของไวรัสโควิด-19
ทั้งนี้ ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,489.24 จุด เพิ่มขึ้น 92.13 จุด, +0.41% ดัชนี SSE Composite ตลาดหุ้นจีนเปิดวันนี้ที่ 3,299.57 จุด เพิ่มขึ้น 5.02 จุด, +0.15% ดัชนี HSI ตลาดหุ้นฮ่องกงเปิดวันนี้ที่ 24,979.24 จุด เพิ่มขึ้น 96.10 จุด, +0.39% ดัชนี TAIEX ตลาดหุ้นไต้หวันเปิดวันนี้ที่ 12,691.86 จุด เพิ่มขึ้น 150.89 จุด, +1.20% ดัชนี KOSPI ตลาดหุ้นเกาหลีใต้เปิดวันนี้ที่ 2,275.33 จุด เพิ่มขึ้น 12.17 จุด, +0.54% ดัชนี FTSE STI ตลาดหุ้นสิงคโปร์เปิดวันนี้ที่ 2,581.66 จุด เพิ่มขึ้น 8.21 จุด, +0.32% ดัชนี FBMKLCI ตลาดหุ้นมาเลเซียเปิดวันนี้ที่ 1,614.02 จุด เพิ่มขึ้น 2.6 จุด, +0.16%
ด้าน ที่ประชุมเฟดมีมติเป็นเอกฉันท์ให้คงอัตราดอกเบี้ยระยะสั้นที่ระดับ 0.00-0.25% ในการประชุมเมื่อวานนี้ พร้อมกับยืนยันว่าจะยังคงตรึงอัตราดอกเบี้ยที่ระดับ 0.00-0.25% และใช้เครื่องมือทั้งหมดที่เฟดมีอยู่เพื่อสนับสนุนเศรษฐกิจสหรัฐ จนกว่าเศรษฐกิจจะฟื้นตัวขึ้นจากผลกระทบของการแพร่ระบาดของไวรัสโควิด-19 และบรรลุเป้าหมายของเฟดในการจ้างงานอย่างเต็มศักยภาพ
นอกจากนี้ ตลาดยังได้รับแรงหนุนจากการที่นายพาวเวลได้ให้คำมั่นว่า เฟดจะใช้มาตรการสนับสนุนเศรษฐกิจสหรัฐ เนื่องจากการแพร่ระบาดอย่างหนักของไวรัสโควิด-19 และจำนวนผู้ติดเชื้อที่เพิ่มขึ้นทั่วสหรัฐกำลังส่งผลกระทบต่อการฟื้นตัวทางเศรษฐกิจของประเทศ
ทั้งนี้ นักลงทุนยังคงจับตาพรรคเดโมแครตและทำเนียบขาวที่กำลังเจรจากันเกี่ยวกับรายละเอียดของมาตรการกระตุ้นเศรษฐกิจรอบใหม่ ซึ่งรวมถึงการขยายโครงการช่วยเหลือคนว่างงานซึ่งจะหมดอายุสิ้นเดือนนี้